স্কয়ার হাসপাতালের হিমাগার থেকে সকাল ১০টা ২৫ মিনিটে কিংবদন্তি সংগীতশিল্পীর মরদেহ শহীদ মিনারে পৌঁছানোর অনেক আগে থেকে সেখানে নামে গণমানুষের ঢল। সময়ের সঙ্গে পাল্লা দিয়ে সেই ঢল পরিণত হয় মানুষের স্রোতে। সুশৃঙ্খলভাবে নিবেদন করা ভক্তদের ভালোবাসার ফুলে আর শোকের অশ্রুতে ছেয়ে যায় শিল্পীর কফিন। শ্রদ্ধা নিবেদন পর্বে দেশের সাংস্কৃতিক অঙ্গনের, সংগীতাঙ্গনের দিকপালরা যেমন এসেছিলেন, তাঁদের ছাপিয়ে ঢল নেমেছিল সাধারণ মানুষের। কেন্দ্রীয় শহীদ মিনার চত্বর ছাড়িয়ে জনস্রোত সম্প্রসারিত হয় আশপাশের সড়কে। দীর্ঘ সময় লাইনে দাঁড়িয়ে ভক্ত-সাধারণ প্রিয় শিল্পীর কফিনে ফুল দিয়ে শেষ শ্রদ্ধা নিবেদন করে।